Line Barfod (EL), 2010-05-04:
Det er jo bemærkelsesværdigt, at man i en tid, hvor regeringen går ud og kræver, at der bliver fyret i kommunerne, og siger, at nu skal der skæres på skoler, børnehaver, ældrepleje osv., så samtidig kommer med en gave til sine venner på 0,5 mia. kr.
Det er jo i forlængelse af alle de mange gange tidligere under denne regering, hvor vi har oplevet, at man har delt skattelettelser ud til sine venner.
Man argumenterer så med, at det skal skabe arbejdspladser, men den arbejdsløse slagteriarbejder, der har mistet sit job til slagterierne i Tyskland, fordi man der henter østeuropæiske kolonnearbejdere og underbetaler dem med 20-30 kr. i timen, får ikke sit job igen af de her skattelettelser.
De økologiske bønder, som har nogle mindre jordbrug, og som producerer gode økologiske fødevarer, kommer jo heller ikke nemmere til at kunne konkurrere med discountfødevarer fra vores nabolande med det her forslag.
I det hele taget er ideen om, at Danmark skal forbedre sin konkurrenceevne, ved at vi skal forringe hele samfundet og vi skal prøve at komme ned på niveau med nogle af de fattigste lande i verden, en utopi.
Vi kommer ikke til at konkurrere med priserne fra de fattigste lande i verden.
Vi skal ikke konkurrere med landbrug, der er baseret på ofre for menneskehandel, og vi skal heller ikke have det indført i landbruget i Danmark, selv om vi har set enkelte eksempler på det allerede.
Det er ikke den vej, vi skal.
Hvis det havde stået til Venstre, så ville vi jo slet ikke have noget økologi i dag.
Den landbrugspolitik, som Venstre står for og har stået for, handler jo om at støtte de største og en tro på, at man bare skal have så store enheder som muligt og lave masseproduktion så billigt som muligt, men det kan Danmark ikke konkurrere på.
Når vi har fået udviklet et godt økologisk landbrug, som faktisk giver arbejdspladser, fordi der er mange flere arbejdspladser i økologisk landbrug, end der er i de store industrilandbrug, så er det jo, fordi der er nogle, der har sat sig ned og set på, hvordan vi udvikler kvalitet.
Det, at vi i dag har nogle superprodukter inden for ost, inden for forskellige typer mælk og yoghurt osv., og også på en række slagterivarer og andet, er jo, fordi der er nogle, der er gået op imod landbrugspolitikken fra Venstre.
Det er jo, fordi der er nogle økologer – en del af dem bakket op af forskellige almennyttige fonde – som er gået ud og har sikret, at man faktisk fik lavet noget kvalitetsproduktion.
Hvis man for alvor ønskede at støtte det, ville det da være langt bedre at gå ud og sige, at kommunerne skulle have mulighed for at indgå nogle gode aftaler med de lokale landbrug, med de lokale fødevareproduktioner og sikre, at man kunne være med til at garantere en afsætning fra lokale slagterier, lokale mejerier osv., fordi man aftog de gode landbrugsprodukter til de lokale behov, til de lokale daginstitutioner, kantiner for kommunalarbejdere osv.
Der er masser af muligheder, hvis man gerne ville sikre, at vi havde gode lokale arbejdspladser, så kunne man sørge for, at der var en god afsætning på kvalitetsprodukter, og nogle af de kvalitetsprodukter ville så også kunne eksporteres i et vist omfang.
Man ville lære vores børn, hvordan god mad smager, så de også fik lyst til selv at købe det senere.
I stedet giver man her skattelettelser, som primært kommer de store godsejere til gode, og der er overhovedet ingen garanti for, at det giver arbejdspladser.
Tværtimod risikerer vi, at det forstærker udviklingen med kæmpestore industrilandbrug, hvor produkterne enten bliver sendt til Tyskland eller til andre lande, hvor de kan blive forarbejdet af underbetalt arbejdskraft, eller også henter man underbetalt arbejdskraft hertil og laver det som sæsonsamarbejde, hvor de er her i ganske kort tid.
Det giver ikke arbejdspladser i Danmark.
Det er ikke med til at hjælpe nogle af vores yderkommuner.
De har brug for reelle arbejdspladser, og det er en helt anden indsats, der skal til, end det, man lægger op til med den her skattelettelse, hvor pengene jo altså samtidig så tages fra det, der ellers skulle gives til at sikre velfærden, bl.a. i nogle af de kommuner, der er allerhårdest trængt i vores yderområder i de her dage.